РЕШЕНИЕ НА КОМИСИЯТА
от 2 март 2007 година
за отмяна на Решение 2006/694/ЕО за забрана за пускане на пазара на извара, произвеждана от млекопреработвателно предприятие в Обединеното кралство
(нотифицирано под номер C(2007) 639)
(текст от значение за ЕИП)
(2007/148/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общи принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква а) от него,
като има предвид, че:
(1)
По време на инспекция, извършена от Хранителната и ветеринарна служба (ХВС) през 2006 г. в Обединеното кралство, многократно са получавани доказателства, че сурово мляко, което не отговаря на хигиенните условия, е било пускано на пазара и изпращано на одобрено млекопреработвателно предприятие за производство на продукти, предназначени за консумация от човека. От първото си посещение на място насам Комисията многократно е уведомявала компетентните органи в Обединеното кралство за своите притеснения относно риска, който представлява въпросната практика за здравето на хората и неколкократно е обсъждала с тях техническите въпроси, свързани с нейната оценка на ситуацията.
(2)
Поради сериозността на ситуацията, неспазването от страна на органите в Обединеното кралство на задълженията им, свързани с контрола, и присъствието на продукта в няколко държави-членки, Комисията счете, че рискът не може да бъде достатъчно ограничен, освен ако не бъдат предприети мерки на общностно равнище, включително забрана за пускане на пазара на въпросните продукти.
(3)
В тази връзка на 13 октомври 2006 г. бе прието Решение 2006/694/ЕО на Комисията (2), което установява спешни мерки за справяне с непосредствения и сериозен риск за здравето на хората, причинен от присъствието на пазара на Общността на продукти с произход от Bowland Dairy Products Limited, със седалище във Fulshaw Hoad Farm, Barrowford, Lancashire BB9 6RA („Bowland“).
(4)
Беше планирано мерките, предвидени в настоящото решение, да бъдат преразгледани веднага след получаването на нова информация, показваща отсъствието на риск за здравето на хората, особено на база на мерките, предприети от компетентните органи в Обединеното кралство.
(5)
В писма от 25 и 30 януари 2007 г. компетентните органи в Обединеното кралство представиха на Комисията достатъчно доказателства, че несъответстващите на изискванията продукти са били унищожени в съответствие с Регламент (ЕО) № 1774/2002 на Европейския парламент и на Съвета от 3 октомври 2002 г. за установяване на здравни правила относно странични животински продукти, непредназначени за консумация от човека (3), и че помещенията на Bowland са били изпразнени, почистени и дезинфекцирани. Освен това компетентните органи в Обединеното кралство поеха ангажимент да гарантират, че бъдещата продукция на Bowland ще отговаря на стандартите, предвидени в законодателството на Общността.
(6)
Комисията получи също и уверение от други държави-членки, че изварата, произведена от Bowland, която все още е на склад на тяхна територия, е била унищожена в съответствие със законодателството на Общността.
(7)
Следователно Решение 2006/694/ЕО следва да бъде отменено.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2006/694/ЕО се отменя.
Член 2
Адресати на настоящото решение са държавите-членки.
Съставено в Брюксел на 2 март 2007 година.